Cutremurul cu magnitudinea de 2,8 a avut loc în zona Buzăului, la o adâncime de 138 de kilometri, conform reprezentanților Institutului Național de Cercetare Dezvoltare pentru Fizica Pământului (INCDFP). Cutremurul s-a produs la puțin peste 50 de kilometri de orașele Ploiești, Brașov și Buzău.
”În ziua de 05 Mai 2024, la ora 06:00:20 (ora locală a României), s-a produs în ZONA SEISMICĂ VRANCEA, BUZĂU un cutremur slab cu magnitudinea ml 2.8, la adâncimea de 137.9 km. Cutremurul s-a produs în apropierea următoarelor oraşe: 53km N de Ploiești, 54km SE de Brașov, 56km NV de Buzău, 60km SE de Sfântu-Gheorghe, 80km NE de Târgoviște, 82km SV de Focșani”, a transmis INCDFP.
În urmă cu o săptămână, un cutremur la fel de slab se producea la o adâncime de 86,2 kilometri, 28 aprilie, la ora locală 6:43. ”Cutremurul s-a produs în apropierea următoarelor oraşe: 41km V de Focșani, 67km N de Buzău, 69km E de Sfântu-Gheorghe, 82km E de Brașov, 93km S de Bacău, 95km SV de Bârlad”, a transmis INFP.
La fel de slab era și cutremurul din 27 aprilie, cu o magnitudine de 2,1 la o adâncime de 13,5 kilometri. Acest seism se înregistra la 29 km vest de Galați și 38 kilometri nord-vest de Brăila. În luna aprilie au fost înregistrate 29 de cutremure în România, cel mai puternic fiind cel din 14 aprilie, din Vrancea.
Acest cutremur s-a produs la o adâncime de 80,7 kilometri și a avut o magnitudine de 3,6. ”Cutremurul s-a produs în apropierea următoarelor oraşe: 31km V de Focsani, 71km N de Buzau, 79km E de Sfantu-Gheorghe, 83km SV de Barlad, 86km S de Bacau, 94km E de Brasov”, transmiteau reprezentanții INCDFP.
Cel mai puternic cutremur din 2024 a fost înregistrat pe 15 ianuarie și a avut o magnitudine de 4,3, fiind produs la o adâncime de 74 kilometri, în zona seismică Vrancea. Cu toate acestea, românii așteaptă îngrijorați următorul mare cutremur din țara noastră, care riscă să pună la pământ blocurile din București.
Cel mai cunoscut expert din țara noastră, profesorul Gheorghe Mărmureanu, explica într-un interviu acordat Fanatik când crede că va avea loc următorul mare cutremur din țara noastră. Cel mai probabil, crede expertul, un cutremur devastator va avea loc cândva în jurul anului 2040, astfel că autoritățile trebuie să se pregătească până atunci.
”În jur de 2040 este posibil să avem în România un cutremur foarte mare. E greu să spui cu exactitate, să vorbești despre o ciclicitate. Trebuie să vorbești despre săptămâna, ziua, ora și anul. Nimeni nu este capabil să spună lucrul acesta cu exactitate. Cutremurele noastre sunt puternic afectate de mișcarea Africii.
Aceste cutremure care sunt se întâmplă din cauză că Africa se deplasează către Nord. Marea Mediterană va dispărea în câteva sute de mii de ani”, declara profesorul Mărmureanu, pentru FANATIK. Problema Bucureștiului e că foarte multe blocuri riscă să se prăbușească sau să fie serios avariate în caz de cutremur, pe lângă faptul că mii de oameni ar muri.